ΓΡΑΠΤΗ ΕΡΩΤΗΣΗ E-1839/96 υποβολή: Νικήτας Κακλαμάνης (UPE) προς την Επιτροπή (5 Iουλίου 1996)

Θέμα: Επέκταση εφαρμογής του Κανονισμού 2019/93 στο σύνολο των Ελληνικών νησιών

Η γεωργία στα ελληνικά νησιά είναι φθίνουσα, ενώ η δημογραφική κατάσταση χαρακτηρίζεται από έντονο γεροντισμό, ιδιαίτερα στον αγροτικό χώρο, λόγω και του έντονου ανταγωνισμού του τριτογενή τομέα (τουρισμού).

Στην προσπάθεια για ισόρροπη ανάπτυξη του πρωτογενή και του τριτογενή τομέα τα μέγιστα συνέβαλε ο Καν. ΕΟΚ 2019/93 ((ΕΕ L αριθ. 184 της 27.07.93 σελ. 1. )) του Συμβουλίου, μια προσπάθεια που πρέπει να συνεχιστεί με την αναθεώρηση και την επέκτασή του στο σύνολο των Ελληνικών νησιών. Η επέκταση του ανωτέρω κανονισμού στο σύνολο των Ελληνικών νησιών κρίνεται αναγκαία αφού οι λόγοι έκδοσής του ισχύουν για όλα τα Ελληνικά νησιά.

Η αναθεώρηση που προβλέπεται από τον ίδιο τον κανονισμό πρέπει να συμπεριλάβει όλες εκείνες τις θέσεις, όπως την κατάρτηση των ποσοστώσεων, της συνυπευθυνότητας αλλά και τη βελτίωση των κινήτρων παραμονής στο αγροτικό επάγγελμα των νέων ατόμων. Με την κατάργηση των ποσοστώσεων, η προκαλούμενη δημοσιονομική επιβάρυνση της Κοινότητας προβλέπεται πολύ χαμηλή λόγω των περιορισμένων γεωργικών δυνατοτήτων των νησιών. Αντίθετα θα διευκολυνθούν σημαντικά οι νέοι αγρότες που θα παραμείνουν στο αγροτικό επάγγελμα και θα αποφευχθεί έτσι η ερήμωση της υπαίθρου. Ιδιαίτερη σημασία πρέπει να δοθεί στην απελευθέρωση της παραγωγής αγελαδινού γάλακτος, βιομηχανικής τομάτας, σκληρών σιτηρών, επιλέξιμων αιγοπροβάτων, θηλαζουσών αγελάδων και της κρεατοπαραγωγής. Παράλληλα με την αναθεώρηση πρέπει να βελτιωθεί το ειδικό καθεστώς εφοδιασμού και να επεκταθούν τα μέτρα στήριξης των τοπικών προϊόντων (κρασιά, όσπρια, μαστίχα, μέλι, πατάτες, σφουγγάρια θαλάσσης κτλ). Ιδιαίτερη μέριμνα πρέπει να δοθεί για τη διατήρηση του νησιώτικού τοπίου με τη χορήγηση ειδικών κριτηρίων, ενώ πρέπει να βελτιωθούν και τα μέτρα παρέκκλισης στον τομέα των διαρθρώσεων.

Ερωτάται η Επιτροπή σχετικά με τις θέσεις της όσον αφορά την αναθεώρηση και επέκταση του Κανονισμού ΕΟΚ 2019/93 του Συμβουλίου στο σύνολο των Ελληνικών νησιών.

Απάντηση του κ. Fischler εξ ονόματος της Επιτροπής (22 Ιουλίου 1996)

H Eπιτροπή εκφράζει την ικανοποίησή της για τη διαπίστωση του Αξιότιμου μέλους του Κοινοβουλίου σχετικά με τη συμβολή του κανονισμού (ΕΟΚ) αριθ. 2019/93 στην προσπάθεια που καταβάλλεται για την ισόρροπη ανάπτυξη των μικρών νησιών του Αιγαίου Πελάγους πράγμα που αποδεικνύει ότι η πρόταση που υπέβαλε η Επιτροπή και ενέγκρινε το Συμβούλιο ήταν καλά μελετημένη και καλοζυγισμένη.

Βάσει της πείρας που αποκτήθηκε κατά την εφαρμογή του κανονισμού (ΕΟΚ) αριθ. 2019/93, οι ελληνικές αρχές ζήτησαν ήδη την τροποποίηση ορισμένων μέτρων που η Επιτροπή αναλύει προκειμένου να να προτείνει, στη συνέχεια, έαν χρειαστεί, την εκ νέου εξισορρόπηση των μέτρων τηρουμένων των αρχών της κοινής γεωργικής πολιτικής. Το θέμα αυτό απιτεί εις βάθος μελέτη σε συνεργασία με τις ελληνικές αρχές.

Η Επιτροπή εκτιμά ότι η επέκταση της εφαρμογής του κανονισμού (ΕΟΚ) αριθ. 2019/93 σε όλα τα ελληνικά νησιά δεν είναι αναγκαία δεδομένου ότι ο στόχος του είναι να ευνοηθεί η κοινωνικοοικονομική ανάπτυξη των μικρών νησιών του Αιγαίου Πελάγους τα οποία, λόγω του μικρού μεγέθους τους, του χαμηλού γεωργικού τους δυναμικού και λόγω του ό,τι είναι απομακρυσμένα από το ηπειρωτικό τμήμα της χώρας, αντιμετωπίζουν δυσκολίες στο εφοδιασμό τους και έχουν χαμηλό ποσοστό αυτάρκειας ενώ ταυτόχρονα δεν έχουν καθόλου ισχυρές γεωργικές διαρθρώσεις.